CELEX: 32019D0628(01)
Language: da
Date: 2019-06-24 00:00:00
Title: Kommissionens gennemførelsesafgørelse af 24. juni 2019 om offentliggørelse i den Den Europæiske Unions Tidende af en ansøgning om registrering af en betegnelse som omhandlet i artikel 49 i Europa-Parlamentets og Rådets forordning (EU) nr. 1151/2012 — »Kaimiškas Jovarų alus« (BGB)

28.6.2019   
               
               
                  DA
               
               
                  Den Europæiske Unions Tidende
               
               
                  C 217/5
               
            
         KOMMISSIONENS GENNEMFØRELSESAFGØRELSE
         af 24. juni 2019
         om offentliggørelse i den Den Europæiske Unions Tidende af en ansøgning om registrering af en betegnelse som omhandlet i artikel 49 i Europa-Parlamentets og Rådets forordning (EU) nr. 1151/2012
         »Kaimiškas Jovarų alus« (BGB)
         (2019/C 217/05)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 50, stk. 2, litra a), og
         ud fra følgende betragtninger:
         
                     (1)
                  
                  
                     Litauen har i henhold til artikel 49, stk. 4, i forordning (EU) nr. 1151/2012 sendt en ansøgning til Kommissionen om beskyttelse af betegnelsen »Kaimiškas Jovarų alus«.
                  
               
                     (2)
                  
                  
                     Kommissionen har i henhold til artikel 50 i forordning (EU) nr. 1151/2012 behandlet ansøgningen og konkluderet, at den opfylder betingelserne i forordningen.
                  
               
                     (3)
                  
                  
                     Med henblik på at give mulighed for indgivelse af meddelelser om indsigelse i overensstemmelse med artikel 51 i forordning (EU) nr. 1151/2012, bør det enhedsdokument og den henvisning til offentliggørelsen af varespecifikationen, der er omhandlet i nævnte forordnings artikel 50, stk. 2, litra a), for betegnelsen »Kaimiškas Jovarų alus« offentliggøres i Den Europæiske Unions Tidende —
                  
               BESTEMT FØLGENDE:
         
            Eneste artikel
            Det enhedsdokument og den henvisning til offentliggørelsen af varespecifikationen, der er omhandlet i artikel 50, stk. 2, litra a), i forordning (EU) nr. 1151/2012 for betegnelsen »Kaimiškas Jovarų alus« (BGB), findes i bilaget til denne afgørelse.
            I henhold til artikel 51 i forordning (EU) nr. 1151/2012 giver offentliggørelsen af denne afgørelse ret til at gøre indsigelse mod registreringen af den betegnelse, der er anført i stk. 1, inden for tre måneder fra datoen for offentliggørelsen i Den Europæiske Unions Tidende.
         
         
            Udfærdiget i Bruxelles, den 24. juni 2019.
            
               
                  På Kommissionens vegne
               
               Phil HOGAN
               
                  Medlem af Kommissionen
               
            
         
         
            (1)  EUT L 343 af 14.12.2012, s. 1.
      
      
         
            BILAG
            ENHEDSDOKUMENT
            
               »KAIMIŠKAS JOVARŲ ALUS«
            
            
               EU-nr.: PGI-LT-02237 — 16.11.2016
            
            
               BOB ( ) BGB ( X )
            
            1.   Betegnelse
            
            »Kaimiškas Jovarų alus«
            2.   Medlemsstat eller tredjeland
            
            Litauen
            3.   Beskrivelse af landbrugsproduktet eller fødevaren
            
            3.1.   Produkttype
            
            Kategori 2.1. Øl
            3.2.   Beskrivelse af produktet med betegnelsen i punkt 1
            
            »Kaimiškas Jovarų alus« er en ravfarvet, naturligt gæret, levende (upasteuriseret og ufiltreret) bygmaltøl, hvis samlede produktionsproces finder sted i de private hjem efter en traditionel metode. Denne øls originale og usædvanlige karakteristika er resultatet af en traditionel fremstillingsmetode, som har vist sit værd gennem tiderne, den erfaring, der er opbygget af generationer af bryggere, den traditionelle opskrift og de traditionelle ingredienser. De forskellige faser af fremstillingen af »Kaimiškas Jovarų alus«, dvs. formaling af malten, kogning af humlen, mæskning, urtseparering, fermentering og lagring af øllet gør denne øl til noget helt særligt. En af de vigtigste faktorer, der er med til at sikre øllets traditionelle produktionsmetode og ensartede kvalitet er den helt specielle gær, der anvendes. Denne gær har været anvendt igennem mange generationer, og den anvendes stadig den dag i dag, dog udelukkende i det geografiske område som afgrænset i punkt 4. Gæren sørger for en god fermentering, som giver øllet sin særlige smag. Der kan tilsætte naturlig honning under fremstillingen.
            
               Fysiske og kemiske egenskaber
            
            Urtens tørstofindhold: 12,0-15,0 (w/w).
            Faktisk indhold af ethylalkohol: 5,6 ± 1,0 (% vol.).
            pH: 1,3-3,5.
            Indhold af bitter humle: 10-30 IBU-enheder.
            Farve: 15-38 EBC-enheder.
            Opbevaringstid: Afhænger af oplagringsbetingelserne og den anvendte beholder, dog højst 20 dage.
            
               Organoleptiske egenskaber
            
            Farve: Farven varierer fra gyldengul til gyldenbrun (ravfarvet).
            Udseende: Øllet skummer, når det hældes over i en kande eller et glas, hvor det sædvanligvis danner et højt lag tykt, hvidt skum. Karakteristisk turbiditet som følge af gærsedimentet.
            Duft: en bemærkelsesværdig duft af gær, brød, karamel og frugt.
            Smag: en intens smag af maltøl. Den har en karakteristisk bitter smag af humle med et anstrøg af gær, bær, karamel, hasselnødder, urter og citrusfrugter. Hvis der tilsættes naturlig honning, har øllet et anstrøg af honningsmag.
            3.3.   Foder (kun for produkter af animalsk oprindelse) og råvarer (kun for forarbejdede produkter)
            
            
                        —
                     
                     
                        Maltbyg (der anvendes forskellige typer maltbyg til brygningen)
                     
                  
                        —
                     
                     
                        drikkevand
                     
                  
                        —
                     
                     
                        humle (der anvendes forskellige typer humle til brygningen)
                     
                  
                        —
                     
                     
                        gær (det ølsediment, der er tilovers og opsamles efter den foregående brygningsproces).
                     
                  3.4.   Specifikke etaper af produktionen, som skal finde sted i det afgrænsede geografiske område
            
            Hele produktionsprocessen for »Kaimiškas Jovarų alus« finder sted under anvendelse af en traditionel, uændret brygningsmetode.
            Alle trin i produktionen skal finde sted i det afgrænsede geografiske område:
            
                        —
                     
                     
                        Malten formales ved håndkraft ved hjælp af møllesten eller en hammermølle
                     
                  
                        —
                     
                     
                        kogning af humle
                     
                  
                        —
                     
                     
                        mæskning
                     
                  
                        —
                     
                     
                        sining af mæsken (urtseparering)
                     
                  
                        —
                     
                     
                        fermentering af øllet
                     
                  
                        —
                     
                     
                        lagring af øllet
                     
                  
                        —
                     
                     
                        forberedelse og beskyttelse af gæren.
                     
                  3.5.   Særlige regler for udskæring, rivning eller emballering osv. af det produkt, som den registrerede betegnelse henviser til
            
            —
            3.6.   Særlige regler for mærkning af det produkt, som den registrerede betegnelse henviser til
            
            —
            4.   Kort angivelse af det geografiske områdes afgrænsning
            
            De administrative grænser for landsbyen Jovarai (Pakruojis-distriktet).
            5.   Tilknytning til det geografiske område
            
            Ansøgningen vedrørende »Kaimiškas Jovarų alus« er baseret på denne øls geografiske oprindelse, der giver produktet sine særlige egenskaber og sit omdømme, og som er knyttet til menneskelige faktorer, der er specifikke for det område, der er omhandlet i punkt 4.
            Følgende menneskelige faktorer giver produktet sine særlige egenskaber:
            I slutningen af det 19. og 20. århundrede vandt industriel ølbrygning hurtigt frem, hvilket fik stor indflydelse på hjemmebryggerierne og betød, at der blev indført nye teknologiske fremgangsmåder: formaling af malten i møller, kogning af mæsken, ændringer af råvarerne (indførelse af industrigær, sukker og andre tilsætningsstoffer). Det er kun i det afgrænsede område, at man fortsat anvender følgende brygningsproces: Malten tilsættes varmt vand, og den mæsk, der således fremkommer, udblødes i en rum tid — den koges ikke — hvorefter den sies. Urten sættes herefter straks til fermentering, idet der anvendes en gær, som har været holdt i live igennem flere generationer i familiebryggerierne i det område, der er omhandlet i punkt 4.
            Det er bryggerne, der med deres viden og erfaring beslutter, hvordan de forskellige trin i brygningsprocessen skal gennemføres: formaling af malten, kogning af humlen, mæskning, sining, fermentering og lagring. Det er denne proces, der gør »Kaimiškas Jovarų alus« enestående. Denne øls karakteristiske smag og kvalitet bestemmes også af den gær, der tilsættes, og som har været holdt i live igennem flere generationer i familiebryggerierne. Der er gjort en stor indsats for at beskytte gæren. Den graves ned og hentes kun op, når der skal brygges øl, og den gives videre fra en generation til generation i familierne i Jovarai. Gæren, der har været holdt i live i over 130 år og stadig bruges til at fremstille »Kaimiškas Jovarų alus«, kan bruges af alle eksisterende og kommende bryggerier i det afgrænsede geografiske område.
            Fremstillingen af »Kaimiškas Jovarų alus« bygger på en lang tradition for brygning af rustik øl, og de egenskaber, der tilskrives denne type øl, er løbende blevet forbedret i løbet af de mange år, den er blevet fremstillet. Selv om der ikke findes håndbøger eller litteratur, der beskriver, hvordan man fremstiller dette produkt, som er tæt knyttet til det område, der er beskrevet i punkt 4 ovenfor, er det nærmere kendskab til fremstillingsprocessen og de praktiske færdigheder der kræves, givet videre fra generation til generation i de enkelte familier. I dag fremstilles »Kaimiškas Jovarų alus« efter en urgammel fremstillingsmetode, der kræver møjsommeligt manuelt arbejde, særlig omhu, erfaring og kendskab til processen. Hele brygningsprocessen foregår på traditionel vis, som kendetegnes ved følgende:
            
                        1.
                     
                     
                        Det er sædvanlig praksis at koge humlen og mæsken sammen. Ved fremstillingen »Kaimiškas Jovarų alus« koges humlen imidlertid særskilt, eftersom mæsken ikke koges.
                     
                  
                        2.
                     
                     
                        I modsætning til fremgangsmåden for andre øltyper, sier man ved fremstillingen af »Kaimiškas Jovarų alus« mæsken gennem humlekopperne, som opsamles på beholderens korkbund.
                     
                  Der hersker på grundlag af disse kendsgerninger ingen tvivl om, at det afgrænsede geografiske område besidder karakteristika (brygningsviden og en helt særlig gær), der klart adskiller det fra de omkringliggende områder, og at »Kaimiškas Jovarų alus« som beskrevet i punkt 3.2 i lyset af disse karakteristika er anderledes end de typer øl, der fremstilles i de omkringliggende områder.
            Produktets omdømme som bestemt af det geografiske område:
            Landsbyen Jovarai omtales i navnet »Kaimiškas Jovarų alus«, fordi den specifikke brygningsmetode, der er karakteristisk for det afgrænsede område, er blevet anvendt i området i flere århundreder, hvorved »Kaimiškas Jovarų alus« knyttes til Jovarai og det umiddelbart tilstødende område.
            Denne maltøl er blevet fremstillet i det område, der er afgrænset i punkt 4, siden det 16. århundrede. Denne dybt rodfæstede tradition for brygning af »Kaimiškas Jovarų alus« er blevet udviklet igennem tiderne og overlever til i dag. I slutningen af det 20. århundrede, da betingelserne for fremstilling af denne type øl til detailsalg opstod, begyndte man at markedsføre »Kaimiškas Jovarų alus« (i 1995), hvilket fremgår af de første etiketter, der stadig eksisterer i dag, og de særlige påskrifter på træfade og andre mærker. Fremstillingen af »Kaimiškas Jovarų alus« er blevet en familievirksomhed og foregår udelukkende inden for hjemmets fire vægge.
            Ifølge en forbrugerundersøgelse, der blev foretaget i 2010, forbandt fire ud af fem respondenter Jovarai med »Kaimiškas Jovarų alus« (undersøgelsen blev foretaget af Litauens kulturarvsfond). Undersøgelsen viste, at forbrugerne genkender »Kaimiškas Jovarų alus«, udsøger sig den i forretningerne, værdsætter dens ægthed og høje kvalitet og med glæde tager den med til andre lande som gave eller souvenir.
            Det omdømme og den popularitet, som »Kaimiškas Jovarų alus« nyder, og den kvalitet, produktet står for, bevises klart af den kendsgerning, at produktet fremvises på udstillinger, handelsmesser og festivaler, og at det har vundet priser og omtales i artikler i den lokale, nationale og udenlandske presse og i andre medier.
            »Kaimiškas Jovarų alus« har længe været opfattet som et produkt, der repræsenterer Litauen. I 2001 blev »Kaimiškas Jovarų alus« opført på listen over attraktioner i Šiauliai-distriktet (»ølruten« er en del af det litauiske kulturprogram). Eftersom »Kaimiškas Jovarų alus« brygges efter metoder, der går flere generationer tilbage, er den blevet anerkendt som et produkt, der fremmer Litauens kulturarv. Fremstillingen af »Kaimiškas Jovarų alus« beskrives i reklame- og informationsbrochurer og i mad- og drikkevarepublikationer til turister som en af dette geografiske områdes særlige attraktioner.
            »Kaimiškas Jovarų alus«-bryggerierne deltager (og vinder priser) i den jævnligt afholdte internationale udstilling »Agrobalt« og andre handels- og håndværksmesser, arrangementer i forbindelse med nationaldagen, folkefestivaler og forskellige andre messer.
            De artikler, der jævnligt offentliggøres i den udenlandske presse, tillige med oplysningerne i medierne og den respekt, som bryggerieksperter og -specialister har for »Kaimiškas Jovarų alus«, er bevis på produktets omdømme, kvalitet og popularitet:
            
                        —
                     
                     
                        »»Jovarų alus« fra Jovarai er en hjemmebrygget øl af høj kvalitet. Det er en af de sjældne og usædvanlige øltyper, der uden tvivl kan betegnes som en øl med enestående smag«. (»Top Secret. The Farmhouse Brewing Traditions of Lithuania« af Martin Thibault, offentliggjort i »The Beer Connoisseur Magazine«, 11. udgave, sommeren 2012, Atlanta, s. 22-28, www.beerconnoisseur.com).
                     
                  
                        —
                     
                     
                        »»Jovarų alus« — en fyldig, yderst drikkelig maltøl.«»»Jovarų alus« har en let og behagelig smag, som man husker.« (»From Lithuania with Love«, offentliggjort i »Midatlantic Brewing News«, oktober/november 2013, bind 15/nummer 5, New York, s. 25, www.brewingnews.com).
                     
                  
                        —
                     
                     
                        »»Jovarų alus« fra Jovarai i Litauen er »årets opdagelse i 2004«. Øllen blev drukket i en bar i nærheden af Pakruojis og er et symbol på det område, som den fremstilles i. Det er ydermere en fantastisk øl.« (»Des fermentations qui en surprennent encore plus d’un«, af Martin Thibault, offentliggjort i »Journal Bieres et Plaisirs«, den 16. september 2014, www.bieresetplaisirs.com; www.ratebeer.com).
                     
                  I 2004 vandt »Kaimiškas Jovarų alus« international anerkendelse, da en af de mest indflydelsesrige ølwebsteder — www.ratebeer.com — beskrev »Kaimiškas Jovarų alus« som en af verdens bedste øller. Canadiske eksperter valgte denne rustikke øl som årets opdagelse på det globale marked for traditionelle øl. I 2007 blev »Kaimiškas Jovarų alus« nomineret på den internationale handelsmesse for kvalitetsvarer, der blev afholdt i Šiauliai i 2007. I 2008 vandt »Kaimiškas Jovarų alus« en pris i konkurrencen om »bedste rustikke øl«, som blev afholdt af Litauens kulturarvsfond. I 2009 blev »Kaimiškas Jovarų alus« nævnt i et brev fra Litauens landbrugsministerium, hvori ministeriet takker bryggerierne for at vise de traditionelle håndværk og fremme og opretholde levende traditioner. I 2010 blev »Kaimiškas Jovarų alus« kåret som »årets øl« i Pakruojis-distriktets konkurrence om årets produktkategori. I 2011 blev »Kaimiškas Jovarų alus« kåret som »årets øl« i Pakruojis-distriktets konkurrence om årets produktkategori. I 2012 blev brygningsprocessen for »Kaimiškas Jovarų alus« vist i en dokumentarfilm med titlen »Vys per to alo«, instrueret af A. Barysas. I 2012 udråbte smagsdommerne »Kaimiškas Jovarų alus« til »årets øl i 2012« Pakruojis-distriktets konkurrence. I 2014 vandt »Kaimiškas Jovarų alus« en guldmedalje, og i 2016 tildelte Klaipėda Ethnic Culture Centre »Kaimiškas Jovarų alus« et diplom for fremme af ølbrygning og bryggeritraditioner.
            
               Henvisning til offentliggørelsen af varespecifikationen
            
            (artikel 6, stk. 1, andet afsnit, i gennemførelsesforordning (EU) nr. 668/2014)
            http://zum.lrv.lt/kaimiskas-jovaru-alus-paraiska-su-produkto-specifikacija